b"\n_START_ARTICLE_\n\xc3\x80lex Soler-Roig i Janer\n_START_SECTION_\nBiografia\n_START_PARAGRAPH_\nFill d'un conegut cirurgi\xc3\xa0 catal\xc3\xa0, \xc3\x80lex Soler-Roig va comen\xc3\xa7ar a competir molt tard al m\xc3\xb3n de l'automobilisme, ja que amb l'edat de 35 anys tot just participava en el campionat de F\xc3\xb3rmula 2 de l'any 1967._NEWLINE_L'any 1968 va aconseguir la vict\xc3\xb2ria a les 6 hores del Jarama tornant-se al volant d'un Porsche amb Jochen Rindt, futur campi\xc3\xb3 de la F\xc3\xb3rmula 1. Amb Rindt tamb\xc3\xa9 van compartir volant als 1000 km. de Buenos Aires del 1970 on van acabar segons. Gr\xc3\xa0cies a la seva amistat amb Rindt, Soler-Roig va aconseguir que l'escuderia Lotus li deix\xc3\xa9s un cotxe amb el qual va intentar classificar-se, sense aconseguir-ho, a tres grans premis del mundial del 1970 (que obtindria el seu amic Jochen Rindt de forma p\xc3\xb3stuma)._NEWLINE_A pesar dels pobres resultats, l'any 1971, l'escuderia March li va oferir un dels seus cotxes per c\xc3\xb3rrer el mundial des del principi i amb Ronnie Peterson com a cap de files. A la primera prova, el Gran Premi d'\xc3\x80frica del Sud va classificar-se per disputar la carrera per\xc3\xb2 va haver d'abandonar a la cinquena volta per problemes de motor. Al Gran Premi d'Espanya (que es va c\xc3\xb3rrer a Montju\xc3\xafc), va poder ferr 46 voltes i a la cursa disputada a Zandvoort (Gran Premi dels Pa\xc3\xafsos Baixos) va poder fer 57 voltes abans d'abandonar. Despr\xc3\xa9s de l'abandonament a la 4a volta del Gran Premi de Fran\xc3\xa7a al Paul Ricard, va quedar fora de l'equip._NEWLINE_L'any 1972 va aconseguir una pla\xc3\xa7a a l'escuderia BRM per c\xc3\xb3rrer amb Peter Gethin i Jean-Pierre Beltoise. Al Gran Premi d'Argentina va xocar a la primera volta amb Gethin i al Gran Premi d'Espanya que es va c\xc3\xb3rrer al Circuit de Jarama es va accidentar a la sisena volta._NEWLINE_Als dos anys que va estar a la F\xc3\xb3rmula 1 es va proclamar campi\xc3\xb3 d'Espanya de turismes, participant tamb\xc3\xa9 al campionat d'Europa."